ພັນລະຍາ ທ່ານປະທານປະເທດ ຖວາຍໄຊຍະທານຈະເລີນທຳ
ໃນພິທີຖວາຍພະເພີງສົບພະອາຈານໃຫຍ່ ມະຫາກ້າວ ພຸດທະວົງສ໌
ຂປລ. ໃນວັນທີ 27 ມີນາ 2014 ທີ່ວັດບ້ານຊຽງຍືນ, ເມືອງຈັນທະບູລີ, ນະຄອນຫລວງວຽງຈັນ. ທ່ານ ດຣ. ນາງ ແກ້ວສາຍໃຈ ໄຊຍະສອນ ພັນລະຍາ ຂອງ ທ່ານ ຈູມມາລີ ໄຊຍະສອນ ປະທານປະເທດ ແຫ່ງ ສປປ ລາວ ໄດ້ເປັນປະທານຖວາຍໄຊຍະທານຈະເລີນທຳ ແລະ ວາງເພີງເຢັນໃນພິທີ ຖວາຍພະເພີງສົບພະອາຈານໃຫຍ່ ມະຫາກ້າວ ພຸດທະວົງ (ພະທຳມະໂຄສາຈານກ້າວ) ອາດີດປະທານທີ່ປຶກສາຂອງສູນກາງອົງການພຸດທະສາສະ ໜາສຳພັນລາວ (ອພສ), ມີບັນດາພັນລະຍາການນຳ, ບັນດາການນຳພັກ-ລັດ, ມີພະນັກງານທີ່ກ່ຽວຂ້ອງພ້ອມດ້ວຍພຸດທະສາສະນິກະຊົນເຂົ້າຮ່ວມ.
ພະອາຈານໃຫຍ່ ມະຫາກ້າວ ພຸດທະວົງສ໌ ອະດີດປະທານທີ່ປຶກສາຂອງສູນກາງອົງການພຸດທະສາສະໜາສຳພັນລາວເກີດເມືອວັນທີ 16 ເມສາ 1920 ທີ່ບ້ານທ່ານາ ຕາແສງບໍ່ໂອ ເມືອງວຽງຈັນ, ປັດຈຸບັນບ້ານບໍ່ໂອ, ເມືອງຫາດຊາຍຟອງ, ນະຄອນຫລວງວຽງຈັນ, ເປັນລູກຊາຍຂອງພໍ່ອາຈານສາ, ແມ່ນ້ອຍ ພຸດທະວົງສ໌ ໃນປີ 1963 ພະອາຈານໃຫຍ່ໄດ້ຖືກແຕ່ງຕັ້ງໃຫ້ເປັນຄະນະອຳນວຍການພະແນກກອງຕຳລາ ແລະ ຫລັກສູດ, ປີ 1989 ພະ ອາຈານໃຫຍ່ໄດ້ຖືກແຕ່ງຕັ້ງໃຫ້ເປັນຄະນະບໍລິຫານງານປະຈຳສູນກາງ ອພສ, ປີ 2004 ຖືກແຕ່ງຕັ້ງໃຫ້ເປັນປະທານທີ່ປຶກສາຂອງສູນກາງ ອພສ ຈົນເຖິງປັດຈຸບັນ.
ພະອາຈານໃຫຍ່ ມະຫາກ້າວ ພຸດທະວົງສ໌ ເປັນພະເຖລະທີ່ປະຕິບັດຕົນເຄັ່ງຄັດຕໍ່ພະທຳມະວິໄນ, ເປັນຜູ້ແຕກສານໃນພະທຳມະວິໄນ ທາງດ້ານສາຍ ປະຣິຍັດຕິທຳ ແລະ ສາຍປະຕິບັດ, ເປັນພະສົງທີ່ມີຈິດໃຈບໍລິສຸດຜຸດຜ່ອງ, ມີຄວາມເມດຕາກະລຸນາເອື້ອເຟື້ອເພື່ອແຜ່, ມີຄວາມເສຍສະລະ, ເປັນພະ ສົງທີ່ປະຕິບັດເວລາ ແລະ ໜ້າທີ່ວຽກງານຢ່າງເຂັ້ມງວດ ແລະ ເປັນພະສົງນັກພັດທະນາ, ພະອາຈານໃຫຍ່ ມະຫາກ້າວໄດ້ເກີດມີໂຣກຊະລາບຽດບຽນ ເຊິ່ງຕະຫລອດໄລຍະເວລາທີ່ພະອາຈານເຈັບປ່ວຍໂຊຢູ່ນັ້ນ, ເຖົ້າແກ່ແນວໂຮມ, ອົງການຈັດຕັ້ງພັກ-ລັດ, ອົງການຈັດຕັ້ງແນວລາວສ້າງຊາດ, ອົງການ ພຸດທະສາສະໜາສຳພັນລາວ, ພະສົງສຳມະເນນ, ຍາດຕິພີ່ນ້ອງ, ແພດໝໍ, ອອກຕົນຍາດໂຍມ ກໍໄດ້ເອົາໃຈໃສ່ດູແລ, ຮັກສາປິ່ນປົວຈົນສຸດຄວາມສາ ມາດແຕ່ອາການປ່ວຍຂອງເພີ່ນບວກກັບໂຣກຊະລາ ຈຶ່ງໄດ້ເຮັດໃຫ້ສຸຂະພາບຂອງເພີ່ນຊຸດໂຊມລົງເລື້ອຍໆຈົນໃນທີ່ສຸດມາເຖິງວັນທີ 26 ກຸມພາ 2014 ກົງກັບມື້ວັນພຸດ, ແຮມ 12 ຄ່ຳ ດືອນ 3 ປີມະໂລງ, ພສ 2556 ເວລາ 12:30 ນາທີ, ພະອາຈານໃຫຍ່ ມະຫາກ້າວ ພຸດທະວົງສ໌ ໄດ້ເຖິງ ແກ່ມໍລະນະພາບ, ລວມອາຍຸໄດ້ 94 ປີ 72 ພັນສາ, ພິທີຖວາຍພະເພີງສົບຂອງພະອາຈານໃຫຍ່ ມະຫາກ້າວ ພຸດທະວົງສ໌ ໄດ້ຈັດຂຶ້ນໃນຕອນຄ່ຳ ຂອງວັນທີ 27 ມີນາ 2014 ທີ່ວັດບ້ານຊຽງຍືນ, ເມືອງຈັນທະບູລີ, ນະຄອນຫລວງວຽງຈັນ./.
ກັບສາລະບານ